Papersnake/gushiwen huggingface dataset:
赤壁赋
苏轼（宋代）

壬戌之秋，七月既望，苏子与客泛舟游于赤壁之下。清风徐来，水波不兴。举酒属客，诵明月之诗，歌窈窕之章。少焉，月出于东山之上，徘徊于斗牛之间。白露横江，水光接天。纵一苇之所如，凌万顷之茫然。浩浩乎如冯虚御风，而不知其所止；飘飘乎如遗世独立，羽化而登仙。(冯 通：凭)

于是饮酒乐甚，扣舷而歌之。歌曰：“桂棹兮兰桨，击空明兮溯流光。渺渺兮予怀，望美人兮天一方。”客有吹洞箫者，倚歌而和之。其声呜呜然，如怨如慕，如泣如诉；余音袅袅，不绝如缕。舞幽壑之潜蛟，泣孤舟之嫠妇。

苏子愀然，正襟危坐而问客曰：“何为其然也？”客曰：“‘月明星稀，乌鹊南飞。’此非曹孟德之诗乎？西望夏口，东望武昌，山川相缪，郁乎苍苍，此非孟德之困于周郎者乎？方其破荆州，下江陵，顺流而东也，舳舻千里，旌旗蔽空，酾酒临江，横槊赋诗，固一世之雄也，而今安在哉？况吾与子渔樵于江渚之上，侣鱼虾而友麋鹿，驾一叶之扁舟，举匏樽以相属。寄蜉蝣于天地，渺沧海之一粟。哀吾生之须臾，羡长江之无穷。挟飞仙以遨游，抱明月而长终。知不可乎骤得，托遗响于悲风。”

苏子曰：“客亦知夫水与月乎？逝者如斯，而未尝往也；盈虚者如彼，而卒莫消长也。盖将自其变者而观之，则天地曾不能以一瞬；自其不变者而观之，则物与我皆无尽也，而又何羡乎！且夫天地之间，物各有主，苟非吾之所有，虽一毫而莫取。惟江上之清风，与山间之明月，耳得之而为声，目遇之而成色，取之无禁，用之不竭。是造物者之无尽藏也，而吾与子之所共适。”(共适 一作：共食)

客喜而笑，洗盏更酌。肴核既尽，杯盘狼籍。相与枕藉乎舟中，不知东方之既白。
和韩子云见寄四首
吴芾（宋代）

当时邂逅已心倾，别后逢人问去程。
顾我拙疏非世用，喜君明去自天成。
十年不见怀芝宇，一笑相逢付曲生。
暂尔就闲宜自爱，上方着意擢豪英。
病小减复作
陆游（宋代）

一身真剩长，两月抱沉绵。
吟作楚人语，耸成山字肩。
灾从季主卜，药欠宋清钱。
弥老弥堪笑，藜羹且信缘。
雪溪乘兴
苏轼（宋代）

溪山雪月两佳哉，宾主谈锋夜转雷。
犹言不见戴安道，为问适従何处来。
金精山
高照（宋代）

金精寂寂真胜境，门锁松杉风月冷。跨鹤仙姬去不来，白云一片封丹井。
巢内燕园中鹿俱生子喜而有作
吴芾（宋代）

倦似渊明懒似嵇，归来聊向此中栖。
湖山围绕吾庐静，草树高中野望迷。
燕葺新巢方乳子，鹿游故苑又生麛。
眼前景物俱堪赋，落日何妨一杖藜。
送宇文六
常建（唐代）

花映垂杨汉水清，微风林里一枝轻。
即今江北还如此，愁杀江南离别情。
刘子履少聊挽辞二首
张镃（宋代）

释和书上已经年，敌骑南来果犯边。
太息龟灵成底事，漫闻鸿宝得家传。
平生喜踏天山雪，晚岁愁看瘴浦烟。
务实褒称曾未泯，不须凝恨入重泉。
晨出
周霆震（元代）

仲夏沐时雨，清晨步郊墟。平畴日以绿，民瘼其或苏。

回头语田父，努力勤耕锄。我朝世忠厚，品汇均涵濡。

盗贼妄干纪，旦夕当殄除。旷劫沧海深，幸兹迩平途。

尔曹活馀息，讵识劳庙谟。稽首万亿年，无疆寿皇图。
再和散木韵 其二
袁宏道（明代）

白石青烟梦，空花水月诗。禅锋摧老敌，糟垒竖高旗。

云湿篬筤岭，江寒社若祠。榔梅多手植，忽已见孙枝。
秦人谣
古之奇（唐代）

微生祖龙代，却思尧舜道。何人仕帝庭，拔杀指佞草。

奸臣弄民柄，天子恣衷抱。上下一相蒙，马鹿遂颠倒。

中国既板荡，骨肉安可保。人生贵年寿，吾恨死不早。
石门洞
王孝严（宋代）

天下洞天三十六，玄鹤洞天一仙谷。
两山对峙一如门，深崖百仙垂飞瀑。
青牛往矣不复见，白云空锁故山麓。
奇哉胜地得人胜，至今俗客来忘俗。
向来我实劳梦想，一旦登临快心目。
寻师访道语未罢，扶藜上朝玄水渌。
九天云绽漏{上雨下鲜}雨，一沼波翻溅琼玉。
亭高喷雪逼人寒，地冷风霜满空蔌。
老龙底事不知倦，雷泽千年无断续。
必是分潢天上来，便欲穷源驾黄鹄。
康乐曾登最高处，谪仙几向岩前宿。
壁间禅压已有诗，想见思泉倾万斛。
安得前人不道句，更与羲仙醉时读。
千峰如峡苍波束，二十四滩犹箭速。
转头溪风一棹寒，但效双凫到山曲。
至筠二首 其一
释德洪（宋代）

乞浆问路到筠溪，天气清和得所宜。父老相逢班草坐，风光初过采茶时。

摩挲禅榻营春睡，想像斋厨办晚炊。白首不知舟壑走，壁间来读旧题诗。
荆门别张天觉
魏泰（宋代）

秋风十驿望台星，想见冰壶照座清。
零雨已回公旦驾，挽须聊听野王筝。
三朝元老公方壮，四海苍生耳已倾。
白发故人来一别，却归林下看升平。
山中偶作三首 其一
释清远（宋代）

分明不了却成迷，无限风光付与谁。若得家山田地稳，自然处处不思议。
谢人赠鞭
许浑（唐代）

蜀国名鞭见惠稀，驽骀从此长光辉。独根拥肿来云岫，

紫陌提光在绣衣。几度拂花香里过，也曾敲镫月中归。

莫言三尺长无用，百万军中要指挥。
梁冀
张耒（宋代）

力回汉鼎未收功，又道将军世上雄。
不悟折腰同龋齿，百般装束为秦宫。
断酒半月余
方回（元代）

毒手遭风伯，危机伏醉乡。
不成摩诘病，未悔次公狂。
饮器质钱尽，酤垆添价昂。
酒徒容改事，瓦碗茗芽香。
之官宣城赠毅父次其韵
孔武仲（宋代）

几夕林声醖造秋，移船回指凤凰楼。
身疲禁内凝严地，恩与江南爽垲州。
历数近城多异境，问知前政尽名流。
嘉观胜赏应难尽，更为吟哦万古愁。
西江月（三月初六日席上代监酒和）
葛胜仲（宋代）

晚路交游绿酒，平生志趣青霞。霜风时节近黄花。泛宅舟将益鸟画。

不分两溪明月，夜深只属渔家。今朝清赏寄情涯。肯向萦涂索价。
和傅山父小园十咏
李曾伯（宋代）

招来暇日频呼酒，买得清风不用金。
月姊水妃无老态，天光野色有遗音。
和李参政正旦闻边报
魏了翁（宋代）

羽檄连旬月，边尘换岁阴。
捉弄衿忧见肘，补肉忍剜心。
天远鸿飞急，林疏燕恨深。
直钭归往地，都作杀胡林。
和雪牖永兴山行
王都中（元代）

公驰兼夜役兵夫，轧轧轻舆稳胜车。山险似人人更险，星疏如我我犹疏。

心持坦荡无留碍，路蹑崎岖信所如。行路古来难若此，相逢何必问其初。
唐刻石
陈梦庚（宋代）

长忆唐从天宝初，开元气象了无馀。宫中已制霓裳曲，刻石山灵失笑渠。
新息渡淮
黄庭坚（宋代）

京尘无处可轩眉，照面淮滨喜自知。
风里麦苗连地起，雨中杨自带烟垂。
故林归计嗟迟暮，久客平生厌别离。
落日江南采蘋去，长歌柳恽洞庭诗。
九日登方山
滕玲（宋代）

知君夙昔爱登山，特地相携上峻峦。
岂但登高如杜牧，故应访旧忆未宽。
凝眸直欲小东鲁，振袂如将近广寒。
幸有酒尊供笑语，不愁归路十分难。
奉和邢舍人寄望之愚溪朝阳岩 其一
邹浩（宋代）

冷风不动水无声，倒影冲融漾太清。公为少留谁会意，且凭诗句作长城。
奉和令公绿野堂种花
白居易（唐代）

绿野堂开占物华，路人指道令公家。
令公桃李满天下，何用堂前更种花。
烛
许棐（宋代）

长身夜占银台立，焰焰光摇顶上珠。贪向华堂照歌舞，不知灰得寸心无。
江上白乐天祠
赵抃（宋代）

我爱白司马，有言来谒祠。才名千古照，忠义一生奇。

谏切宁思禄，谗行却罪诗。如何江上客，惟道琵琶词。
次韵董景先 其三
韩淲（宋代）

心情虽在语皆非，强写春风不似诗。一雨小楼烟淡淡，满山斜日树离离。
哀隆德守臣张确确浮休张舜民之弟尝为乌延帅幕独不廷谒童贯作诗吊之
滕茂实（宋代）

睢阳万古一张巡，忠义传家有世臣。颜子伏膺当入室，潘郎望拜肯同尘。

围城已陷天犹晦，仗剑临危气益振。馀子邻邦尽曹李，偷生端作九泉人。
池亭
杨万里（宋代）

小沼才阶下，孤亭恰小边。
揩磨一玉镜，上下两青天。
可惜无多水，难堪著钓船。
今年非不暑，每到每醒然。
杂诗
崔湜（唐代）

鹊巢恶木巅，常窘一枝息。宁知椅梧凤，亦欲此栖宿！

喈喈多好音，矫矫奋轻翼。上林岂不茂，胡为恋幽仄？

处陋仍莫保，居华固陵偪。下流不可居，斯言可佩服。
送尚玺王烟客存问周府
李孙宸（明代）

玺书初下紫宸朝，嵩雒山川路不遥。雪赋定从梁苑就，桂丛宁为小山招。

韦贤相业家声旧，摩诘诗中画意饶。最是主恩隆仄席，吴门未遗滞星轺。
曲湖种柳
张咏（宋代）

曲湖连曲接平芜，前事因循好叹吁。
不见有源堪畎凿，便来此地费工夫。
蛙能聚响难停息，莲本含香旧已无。
夹岸近教多种柳，少延春色向城隅。
送交代杨应之判官归洛
毕仲游（宋代）

借问杨夫子，还家洛浦春。两为黄绶吏，双健白头亲。

乌帽斜攲黄，斑衣稳称身。鹊灵方报喜，龟梦久方神。

高卧今贤相，居閒旧老臣。上堂从隐几，侍坐好书绅。

存没空怀感，交游素耐贫。先生坟上泪，御史甑中尘。

嵩顶饶穿屐，伊流惯幅巾。直弦歌太尉，曲学笑平津。

自滞心元懒，偷閒味却真。折腰陶靖节，散发屈灵均。

王屋风鸣籁，龙门月漾银。白芽烹涧水，绿笋当江莼。

折鹿诸儒喜，骑驴大尹嗔。赠人袍已弊，赊酒券常新。

小子元疏放，忘归任屈伸。马肝嗟屡食，犬吠脱无因。

文史惭方朔，形骸谢伯伦。耻同珠履客，宁作醉乡人。

瓜熟叨为代，情亲愿卜邻。乞笺金踯躅，试研玉麒麟。

祖道无供帐，停车有吐茵。心胸两倾倒，轇轕动星辰。
长垣路中
彭汝砺（宋代）

凤鸟不鸣今几时，太平今日合来仪。湖塘羽族多如雪，恐是当年养鹤池。
别履祥兼柬曾主事刘给事三首 其三
黎贞（明代）

户部端严秉至公，黄门言论气如虹。早年郡邑声名重，一旦风云步武同。

环佩清班联玉笋，箫韶大飨锡彤弓。君行捧刺通名处，为报沧洲属老翁。
喜棠下宗族来
欧阳建（魏晋）

篁庄初泊下溪船，木念遗根水念源。六一风声还我旧，三千礼乐又谁门。

豪雄都内曾何族，乔木人间祇故园。又喜藩篱今剖破，山亭百拜谢诸尊。
喜雨诗
洪刍（宋代）

日日望南山，朝隮解我颜。云垂四天外，雨洒一林间。

枯沼微澜动，旱苗生意还。慇勤祝屏翳，莫为远人悭。
目极南山同前
苏葵（明代）

南山山下水源深，淘出慈孙孝子心。几处邱原青草合，万株桑梓白云阴。

望乡台古情偏切，昼锦堂高梦亦寻。不道当年何驸马，朱门清夜月沈沈。
冬日田家二首 其一
赵进美（明代）

北风夜来息，茅宇觉微暖。比邻机杼鸣，平畴麦叶短。

初日聚童机，坐卧杂鸡犬。屋梁悬众耜，寂寞岁事晚。

石寒溪流激，雪霁烧痕浅。疏林不隔烟，冬野能见远。

飞鸿顾前渚，饥乌噪空坂。长啸登东皋，暮逐樵声返。
江宁府园示元度
王安石（宋代）

画船南北水遥通，日暮幅巾篁竹中。
行到月台逢翠碧，背人飞过子城东。
淡青
贾似道（宋代）

淡青生来牙要红，头麻项阔翅玲珑。
更生肉肚如雪白，赢尽秋虫独奏功。
望亭驿酬别周判官
白居易（唐代）

何事出长洲，连宵饮不休。醒应难作别，欢渐少于愁。

灯火穿村市，笙歌上驿楼。何言五十里，已不属苏州。
和二十二弟不相遇之作
晁说之（宋代）

秋云欲遘雨，恼此山河凉。柴门试一出，矫目叹林光。

孔鸾势自远，鸿雁意亦长。先后日云间，俗眼安得常。
行药至城东桥诗
鲍照（南北朝）

鸡鸣关吏起。
伐鼓早通晨。
严车临逈陌。
延瞰历城闉。
蔓草缘高隅。
修杨夹广津。
迅风首旦发。
平路塞飞尘。
扰扰游宦子。
营营市井人。
怀金近从利。
抚剑远辞亲。
争先万里涂。
各事百年身。
开芳及稚节。
含彩吝惊春。
尊贤永照灼。
孤贱长隐沦。
容华坐销歇。
端为谁苦辛。
次韵吴襄阳寄示游楚山诗
项安世（宋代）

汉江南北何萦纡，千山万山肩相扶。
中间伟然一丈夫，岘山之楚鹿门苏。
我行一舍到苏岭，忆与许子同奔趋。
楚山只在城南隅，一月不到何其迂。
远求白傅近舍湜，人情未怪瑟与竽。
梯飚自到绝径处，命名君定是昌黎徒。
相当伐山开道时，野鸟惊去穷猿呼。
独携千古两耆旧，卧龙凤雏与之俱。
下看海内无所见，泪落汉水心长吁。
我虽不得从公舆，诵公之诗读公书。
挂之高堂心目舒，便是居士游山图。
挽陈东湖先生 其一
张衡（两汉）

真病药无功，精魂夺鬼工。百年终有尽，诸相等成空。

圆满缺陷世，逍遥兜率宫。一池沤水意，分付蓼花风。
双燕入珠帘 题王丹麓听松轩图像 新谱犯曲，上五句[双双燕]，下五句[真珠帘]，后段同
丁澎（清代）

层轩半落偏近沼，依云倚阑孤眺。披襟谡谡，隔水笙簧幽窈。

孙绰庭前陶令宅，秋枕上、数声清晓。堪效。似黄庭惯写，君家逸少。

把镜王濛自照。羡斯人、宜置海山蓬岛。轻阴满地，洗耳科头都好。

一曲樵歌三弄笛，尽消受、断鸿残蓼。应笑。念几度悲秋，著书人老。
朱梅农来访，手诗集见赠，用集中李子黼
丘逢甲（清代）

吟鞭遥指海云开，且借官书觅句来。岭路晓收鹦母瘴，秋风人句凤凰台。

客帆影里追前梦，官鼓声中老此才。昨过东山辱相访，水帘亭畔负流杯。
咸平亲郊八首
诸臣撰（宋代）

神驾来思，凤举云飞。
神驭归止，天空露晞。
别峰和尚方丈题唐子华山阴图
刘基（明代）

连山走陂陀，太谷入晻暧。屋藏深树中，路出巨石背。

烟雨时有无，涧谷互显晦。轻盈曳飞绡，缥缈沃浮黛。

雄梁矫脩鼍，骍壁駮文玳。峥嵘紫霞高，屈曲白水汇。

阴森神鬼宅，奋迅龙马队。风云气象宽，日月光烟碎。

借问此何乡，或有捐余佩。荅云越山阴，信美无与对。

自从永和来，燕游推胜槩。佳人去不还，盛集嗟未再。

磨令实好奇，掇拾归画绘。上人远公徒，我亦渊明辈。

会晤属时艰，观览增感慨。故园没灌莽，举足蛇豕碍。

放歌自太息，激烈惊厚载。
署中有柳状颇类松予深有意焉因为赋之 其二
范景文（明代）

亦自随风舞，却闻谡谡声。倩人传异貌，容我寄微情。

春老花飞少，堂深柏并清。萧然常格外，另结岁寒盟。
作朱中书文徵犹子字说兼励以诗
韩雍（明代）

云间有华族，世德乡闾推。隐君德弥彰，六子生绝奇。

芝兰间玉德，森森列阶墀。头角皆崭然，奚止称白眉。

伯也干父蛊，克家礼无违。次虽少长殊，立身率能知。

长者向文学，场屋事可期。少焉就外傅，取友能得师。

进修不怠荒，成人理无疑。我悉命以字，走笔摛文词。

厥字义孔深，诸子当潜思。荀氏十龙驹，窦老五桂枝。

联芳载典籍，千古家声垂。勉旃踵遗休，图报明盛时。
眼儿媚
龚翔麟（清代）

一寸情澜许多愁。帘底惯凝眸。烧香寺里，踏青陌上，见又含羞。

小姑昨夜双钩败，密意卖藏阄。十分才罚，挼挲斜溜，别样风流。
发郓州喜晴
文天祥（宋代）

烈风西北来，万窍号高秋。
宿云蔽层空，浮潦迷中州。
行人苦沮洳，道阻路且修。
流澌被鞍（左革右登），飞沫缀衣裘。
昏鸦接翅落，原野惨以愁。
城郭何萧条，闭户寒飕飕。
中宵月色满，馀光散衾禂。
余子戒明发，飞雾霭郊丘。
微见扶桑红，隐隐如沉浮。
身游大荒野，海气吹蜃楼。
须臾划当空，六合开沉幽。
千年厌颜色，苍翠光欲流。
太阳经天行，大化不暂留。
辉光何曾灭，晻霭终当收。
严霜下丰草，长歌夜悠悠。
明日东阿道，方轨骤骅骝。
冬日怀竟陵管氏梅桥四首
张耒（宋代）

他日华陵迹已陈，嘉辰怀旧一销魂。
小园幽径谁相念，应有新梅觅故人。
奉呈何叔信魏昭甫三首
赵蕃（宋代）

寒厅寂寞不知春，登眺招要藉所亲。
始谓姑倾一杯酒，已焉颠倒白纶巾。
送伦穗石之留都
王渐逵（明代）

浦荇江蓠散碧汪，朗气晴黛乱帆张。不因万里轻乡国，自是男儿志四方。

白下山川元胜丽，东园花鸟谩清狂。归来定有鲜春句，寄我山中作醉章。
李镇夫辟圃筑堂效孟氏之养吾表兄杖屦其间得日涉之趣某
王十朋（宋代）

不到君家几换春，眼中风物一番新。吾园小小知何用，不似兹园可养亲。
颂古十七首 其十一
释道行（宋代）

新年佛法晢真风，笑杀街头贺岁翁。三级浪高何处去，谩将双剑定雌雄。
书叹
陆游（宋代）

早得虚名翰墨林，谢归忽已岁时侵。
春郊射雉朝盘马，秋院焚香夜弄琴。
病酒闭门常兀兀，哦诗袖手久愔愔。
浮沉不是忘经世，後有仁人识此心。
次韵谢李寅之鄂渚见寄
方回（元代）

龙沙象徼各行役，汉树江云频寄诗。
政尔一天心不隔，其好两地梦相思。
投簪得谢今无事，命驾寻盟会有时。
未爱镜湖矜敕赐，更能宣室对神釐。
访友人家即事
戴复古（宋代）

烂茅遮屋竹为床，口诵时文鬓已霜。
妻病无钱供药物，自寻野草试单方。
送大理卿郑公讯狱如陕西
黄佐（明代）

长飙彻炎暑，萧然燕冀秋。天高万物肃，旷士怀国忧。

棘寺祇王命，严程戒华辀。自闻帐下变，泾渭颓不流。

骋望五陵外，莽莽胡云愁。原兽恶罔罗，时泽亮不周。

平反资淑问，及远遵壮猷。君看鹰隼击，讵同鹏鴳游。

河梁阻西笑，怅别徒悠悠。
过无为吴氏园池
方惟深（宋代）

傍水寻幽径，青林画掩扉。
扬花入竹静，鸟影度塘稀。
石好频移坐，波清任濯衣。
沙鸥如有意，一一近人飞。
戒永州道闻思归乐三首
曾丰（宋代）

宦游佳处是零陵，廪稍优饶水石清。
心不思归归不乐，汝休强劝拂人情。
次韵郑德与归舟中感怀
朱松（宋代）

两牛鸣地隔寒流，病起相望客鬓秋。闻道唤船归别浦，坐怀联策倚沧洲。

骚人空复惊摇落，胡贾何须叹滞留。会拥蒙冲入河渭，看君黄色上眉头。
题古岩旧尝侍孙先生题名岩中二首
吴儆（宋代）

覆篑一拳进，嵌空百肘宽。
僧房因石室，蚁穴梦槐安。
尘路十年别，松风六月寒。
凄凉旧题处，不忍更重看。
度辰龙关
钱开仕（清代）

约壁巉岩曲磴通，笋将穿破翠玲珑。人行雾霭烟霏里，秋在蝉声燕影中。

才过雨天凝远碧，未经霜树逗轻红。蛮方共识升平乐，谁话当年转战功。
挽伯父二首
熊以宁（宋代）

忆昨行边别，相期到鹤州。
秋风惊过眼，落日懒回头。
华屋空遗憾，佳城足远谋。
无从扶柩哭，挥泪寄江流。
张府君挽诗
史尧弼（宋代）

频年来往郑公乡，邂逅论文膝上郎。
已讶树风增感叹，忽闻薤露送凄凉。
宋陵
顾璘（明代）

玉辇横江一苇通，青山聊此凿玄宫。兵戈不救长河外，剑履终玄瀚海东。

末路强胡休自得，中兴诸将果谁雄。当年定鼎虚筹策，千古愁云泣梓桐。
咏雪于清虚堂火阁
白玉蟾（宋代）

长空惨惨昼如夜，严风刮得雪片下。
寒猿傍树不敢声，江梅羞片恐易谢。
万山无限落叶愁，处处凝烟缠草舍。
枯槎冻僵不复活，飞廉截住阳春赦。
馁虎呼雏入岩卧，过鸟如梭钻树罅。
园林萧索无一物，几夜霜威煞无藉。
欲雨不雨数点霰，雪意沉吟天似诈。
满空飞起杨花架，三日两日冻不化。
眼前幻出白玉楼，谁敢登陟空嗟讶。
肌肤生粟鼻流水，前村新醅复增价。
渔翁溪畔笑收网，鱼亦不知钩有麝。
洗铛簇火煎雪茶，垂帘叠足说清话。
呼童凿碎砚中冰，呵手团栾结诗社。
诗成此景尚自尔，安得王维收入画。
出戒坛北行岢罗山道遇雨小憩村家
公鼐（明代）

路转瑶坛背，阴崖石更奇。
前峰堆冒絮，过雨扬游丝。
暂问油囊酒，旋铺马鬛棋。
却因争席处，转畏野人知。
和东坡赠岭上老人
李之仪（宋代）

过眼崎岖等劫灰，到头荣悴本谁裁。须知此老心如铁，看尽行人几往回。
吴理卿挽诗 其二
林希逸（宋代）

二纪中年废，清时晚岁收。如斯封马鬣，谩尔跨鳌头。

雅度人何忤，虚名世浪仇。论交思少日，文会饮榕楼。
送周克道吕汝德入九华兼寄先在山诸君
湛若水（明代）

祝尹开山主，江施擅樾成。李子尚清修，亦来同经营。

尹生周藩尚，长住心期亭。周吕同声应，翕然迅遐征。

四野云龙集，五星奎壁明。九华九仙人，举手来相迎。

八君称八逸，归心共惟精。为山不厌高，山高必有灵。

为水不厌深，水深蛟龙生。神物贵变化，九仞安可停。
闺怨一百二十首 其十九
孙蕡（明代）

翠竹阴中栖凤凰，绿萍深处浴鸳鸯。迢迢万里巴江水，比妾春愁分外长。
乌夜啼 庭中玫瑰一丛，秋来忽发数花
王策（清代）

浓香艳紫重重。小阑中。夜半苔根露下、响秋虫。

伤薄命。怜孤韵。一般穷。生把东风背了、受西风。
闻罗澹峰先生登罗浮不获相从诗以致怀 其一
张穆（明代）

诚哉达不易，间亦世中稀。古道久不作，狂歌安与归。

向平婚嫁未，康乐宦情微。此日风尘遍，谁同与世违。
潍县八景
张起岩（元代）

春到东园景物幽，小桃破萼柳丝柔。好邀诗友联诗句，信步携筇试一游。
陪诸公步城北分韵得亦字
洪朋（宋代）

去月霜雪交，咫尺涩如棘。今朝云雾散，春气恍如昔。

九衢慰眼新，百草随意出。俯仰亮有观，兹辰底空掷。

陶谢何许遨，发兴在郭北。净界集两楹，层阁倚百尺。

风日已可人，江山亦德色。四睇感终古，五字办即席。

想见盘礴地，鲜飙生两亦。良游不相待，发函三叹息。
送吴魁君谋叔告赴召二首
王迈（宋代）

三载天庭出一魁，一魁岂是利名媒。
熙宁如叶庸人耳，南渡惟张君子哉。
胪唱若为调众论，囊封正要看人才。
千年青史芬芳远，过眼浮荣付傥来。
题林屋佳城图
张逊（宋代）

黄家老子娄东客，望望青山隔太湖。独鹤不归林屋洞，佳城浑似辋川图。

秋高月白啼山鬼，树老霜寒长木奴。他日结庐当墓下，好归耕隐学《潜夫》。
读大行皇帝遗诏感恩哀恸六首
刘克庄（宋代）

圣度如天未易量，每怜孤直赦疏狂。
中伤竞发千钧弩，拂拭重登七宝床。
昔忝未归同二老，今无殉死愧三良。
鼎湖望断灵斿远，血泪才乾又数行。
句
张孝芳（宋代）

三十六峰天与寄，云间只欠我题诗。
周质夫山楹
韩淲（宋代）

山楹非市廛，悬解于其表。灌木固蔽亏，闲云定旋绕。

广厦千万间，一架亦已了。坐起共炎冷，眠食易昏晓。

偶然屋打头，所处实在小。鸡鸣近相闻，鸥下复远矫。

尤当沃卮酒，忘却吟思悄。
送陆士伦宰义兴
李嘉祐（唐代）

阳羡兰陵近，高城带水闲。浅流通野寺，绿茗盖春山。

长吏多愁罢，游人讵肯还。知君日清净，无事掩重关。
昼夜乐
佚名（宋代）

一阳生後风光好。百花瘁，群木槁。南枝探暖欺寒，嘉卉争先占早。晓来风送清香杳。映园林、报春来到。素艳自超群，似姑射容貌。画堂开宴邀朋友，赏琼英，同欢笑。陇头寄信丁宁，楼上新妆斗巧。对景乘兴倾芳酒，沈醉、玉山频倒。结实用和羹，是真奇国宝。
金刚随机无尽颂·结实分主
释印肃（宋代）

青山藏不得，走杀参禅客。
拶破洛浦珠，面前光烜赫。
吕梁行
王弘诲（明代）

君不见吕梁悬水三十仞，盘涡转地石流迅。开凿疑留鬼斧工，胥涛鲧浪不停瞬。

昔我维舟向此行，排山倒海势崩腾。百夫牵挽不得进，十步九折时洄潆。

迩来沙嘴高于石，沧桑转盻俱陈迹。二洪上下成安流，行人无事惊辟易。

辛苦官家事齧桑，投璧沉马犹皇皇。往事徒闻说坡老，镌功勒石今昂藏。

模糊半已迷蝌斗，纵横错落龙蛇走。笔峰似与洪争奇，千秋遗迹同岣嵝。

我生好古更怀贤，摩挲巉刻成新篇。吁嗟，吕梁可平碑可灭，惟有高名终古常流传。
楚童
梅尧臣（宋代）

楚童能捕鱼，乃在水边居。
手取眼不顾，情知獭未如。
鬓上浮萍草，点点绿有余。
既挈不暇理，归来莫取渠。
洛阳试院楼上新晴五绝
苏辙（宋代）

天坛王屋北侵河，高比嵩丘一倍多。
小有清灵今尚在，俗缘深重奈成魔。
和陆德先尚书歌
释惟照（宋代）

大道坦然兮殊不用功，殊不用功兮何必研穷。豁虚离碍兮从功背功，不守自性兮虽同不同。

百无所依兮自西自东，照体独立兮满目清风。廓落大度兮无不包容，全身异类兮触处皆通。
接待赠相送诸公
曹勋（宋代）

晓随幽径踏行云，拄颊南山眼界新。
马上客尘良自笑，山中梅意欲惊春。
清愁有底能随酒，世道何方可问津。
赖有诸公同一笑，得舒软语话情亲。
次韵方允迪秘监会稽相遇怀吴兴旧游二首 其二
刘一止（宋代）

鉴湖列嶂自天开，云色岚光入酒杯。忽遣同游有陶谢，故应交契拟陈雷。

他乡日日典衣醉，公事时时牵马来。要买扁舟穷胜绝，共追樵径晚风回。
东宁十咏
高拱乾（清代）

天险悠悠海上山，东南半壁倚台湾。敬宣帝泽安群岛，愧乏边才控百蛮。

瘴雾扫开新气宇，风沙吹改旧容颜。敢辞远迹烟波外，博望曾经万里还。
题竹林七贤图
钱选（宋代）

昔人好沉酣，人事不复理。但进杯中物，应世聊尔尔。

悠悠天地间，媮乐本无愧。诸贤各有心，流俗毋轻议。
明桂藩石狮歌
李子荣（清代）

天降金精百兽伏，电光熊熊闪双目。白泽疑钟乌戈奇，拳毛葺葺势如缩。

回雁云中耸翼翔，受封启宇是何王。不恨封藩属贫国，犹闻杰构埒灵光。

凿得荆山一片石，狻猊屹立神飞扬。孱王龙种祚衰薄，安仁永明远依托。

宗盟列爵拥虚名，肇庆称尊日刓削。锯牙钩爪空自雄，无端怒吼风雨作。

似惜奔梧坐屡迁，更怜入缅惭三恪。嗟乎！乾柱倾颓坤轴翻，督师漫欲羝触藩。

陵园石马早流汗，戚里铁狮今不存。自古兴亡一转瞬，寒林衰草吊斜曛。
峨眉山
吴渊（宋代）

一带天分南北限，两眉烟锁古今愁。却思太白惊人句，影入平羌江水流。
□□□□
刘克庄（宋代）

□□□□□□□，□□□□□□□。
□□□□□□室，殿耆英社独灵光。
锦袍争看前供奉，白发谁怜老遂良。
丛稿如山千载后，尚堪拈出补诗亡。
九日怨十章 其九
程敏政（明代）

与君今世为兄弟，未必秋香一夜衰。古往今来只如此，九重泉路尽交期。
寒机晓犹织
林希逸（宋代）

机上谁家女，更长睡不安。当窗祇自织，到晓不知寒。

霜瓦凝威重，冰丝续断难。梭声随漏尽，妾意为衣单。

锦字挑谁寄，银缸剔已残。姑留刀尺久，零落待输官。
赋得江边草
李中（五代）

岸春芳草合，几处思缠绵。向暮江蓠雨，初晴杜若烟。

静宜幽鹭立，远称碧波连。送别王孙处，萋萋南浦边。
和梁宪使过密咏天仙宫白松
李攀龙（明代）

玉女窗前手自栽，遥分海色向蓬莱。
唯应七圣襄城过，曾见三花少室开。
地迥流光通粉署，天寒老干倚霜台。
悬知的有千年露，欲献须君作赋才。
次子有闻捷韵四首 其一
朱熹（宋代）

神州荆棘欲成林，霜露凄凉感圣心。故老几人今好在，壶浆争听鼓鼙音。
雪夜书声
黄渊（明代）

肠折谁家子，中宵作苦吟。衰灯三尺雪，破屋一腔心。

漏冷更筹尽，钟残僧梦深。书灰剑断者，于此独萧森。
凤鸣梧
程本立（明代）

梧桐生高冈，亭亭凌紫霄。鸣凤丹山来，依此百年乔。

良材中琴瑟，和声合箫韶。我非汉中郎，讵识爨下焦。
穆穆清风至
佚名（两汉）

穆穆清风至，
吹我罗衣裾。
青袍似春草，
草长条风舒。
朝登津梁山，
褰裳望所思。
安得抱柱信，
皎日以为期。
杂咏八首上礼部李侍郎·寒釭
刘长卿（唐代）

向夕灯稍进，空堂弥寂寞。光寒对愁人，时复一花落。
但恐明见累，何愁暗难托。恋君秋夜永，无使兰膏薄。
瀛台赐鱼和赵少宰韵
徐潮（清代）

冰覆霜鳞色瑾瑜，承恩齐向苑中趋。临流欲跃千髻集，绕树争中万木呼。

波饫蓬池名最美，影连绯袋宠先殊。还须共识和羹意，免得庖人越俎虞。
自赞三首 其一
释明辩（宋代）

土豹长老，悟处敲誵。滑头胜似莼菜，软顽何啻黐胶。

曾被三脚驴子，踏得鼻孔成四。
武夷九曲棹歌 其八
黄毓祺（明代）

八曲倚棹歌，窗虚石楼古。周遭尽石头，路滑无寸土。

石鼓悬其尽，涂毒难吞吐。老我弄琵琶，相逢殊莽卤。

禾山今不在，阿谁解打鼓。
涿郡
石宝（明代）

二水争流绕郡南，郡城东望五云酣。风生帝子楼桑里，月射桓云浴马潭。

古俗多年犹忼慨，废台无客更游谈。津邮日日鸣钲鼓，看尽行尘拥使骖。
园夜
朱联沅（清代）

刬地风埃夕梦沈，弥天哀乐一镫深。华年已负崚嶒骨，皓月微窥玉雪心。

了了馀生拚几屐，茫茫尘劫累千寻。元知忧国非吾事，忍泪还搜漆室吟。
送翁东叟教授 其一
王十朋（宋代）

鄱阳江上五见雪，鄱江楼上风栗烈。广文先生不畏冷，弭棹登楼兴清绝。

笔端妙语出离骚，酒后刚肠吐名节。芝堂假守老乡人，明日仙舟那忍别。
仲观有诗来谢次韵
楼钥（宋代）

危机屡见剑头炊，喜及挂冠神武时。
从此含藏三寸舌，算来插得几张匙。
读书窗下病勤旧，攻媿庵中老住持。
速办小舟频往反，及今精力未全衰。
书壁
释谷泉（宋代）

余此芭蕉庵，幽居堆云处。
般般异境未暇数，且看矮松三四树。
寒来烧枯杉，饥食大紫芋。
而今抛之去，不知谁来住。
林占处士和靖先生之孙也与予厚善今死矣作雨绝句吊之 其一
李彭（宋代）

爱君浑似金华客，谓我犹堪供奉班。萧寺愚溪两冥寞，一尊聊复对西山。
点绛唇·山雨初晴
宋自道（宋代）

山雨初晴，馀寒犹在东风软。满庭苔藓。青子无人见。好客不来，门外芳菲遍。难消遣。流莺声啭。坐看芭蕉展。
题太平兴国寺壁
老妓（宋代）

曾趁东风看几巡，冒霜开唤满城人。
残脂剩粉怜犹在，欲向弥陀借小春。
鹪鹩赋
张华（魏晋）

鹪鹩，小鸟也，生于蒿莱之间，长于藩篱之下，翔集寻常之内，而生生之理足矣。色浅体陋，不为人用，形微处卑，物莫之害，繁滋族类，乘居匹游，翩翩然有以自乐也。彼鹫鹗惊鸿，孔雀翡翠，或淩赤霄之际，或托绝垠之外，翰举足以冲天，觜距足以自卫，然皆负矰婴缴，羽毛入贡。何者？有用于人也。夫言有浅而可以托深，类有微而可以喻大，故赋之云尔。

何造化之多端兮，播群形于万类。惟鹪鹩之微禽兮，亦摄生而受气。育翩翾之陋体，无玄黄以自贵。毛弗施于器用，肉弗登于俎味。鹰鹯过犹俄翼，尚何惧于罿罻。翳荟蒙笼，是焉游集。飞不飘扬，翔不翕习。其居易容，其求易给。巢林不过一枝，每食不过数粒。栖无所滞，游无所盘。匪陋荆棘，匪荣茞兰。动翼而逸，投足而安。委命顺理，与物无患。

伊兹禽之无知，何处身之似智。不怀宝以贾害，不饰表以招累。静守约而不矜，动因循以简易。任自然以为资，无诱慕于世伪。雕鹖介其觜距，鹄鹭轶于云际。稚鸡窜于幽险，孔翠生乎遐裔。彼晨凫与归雁，又矫翼而增逝。咸美羽而丰肌，故无罪而皆毙。徒衔芦以避缴，终为戮于此世。苍鹰鸷而受譄，鹦鹉惠而入笼。屈猛志以服养，块幽絷于九重。变音声以顺旨，思摧翮而为庸。恋钟岱之林野，慕陇坻之高松。虽蒙幸于今日，未若畴昔之从容。

海鸟鶢鶋，避风而至。条枝巨雀，踰岭自致。提挈万里，飘飖逼畏。夫唯体大妨物，而形瑰足玮也。阴阳陶蒸，万品一区。巨细舛错，种繁类殊。鹪螟巢于蚊睫，大鹏弥乎天隅。将以上方不足，而下比有余。普天壤以遐观，吾又安知大小之所如？
记梦
刘克庄（宋代）

昔梦趋旃厦，巍冠预讲论。
孤忠鄙张禹，薄命类虞翻。
稍觉刍言戆，徐瞻玉色温。
放臣绝朝谒，无路可酬恩。
斋居有怀诸同年
谢铎（明代）

十载重来两鬓霜，直庐原是旧斋房。相看敢作忘言地，不寐翻思少日狂。

灯烛影怜生死恨，路歧辛苦梦魂妨。觉来忽报趋朝鼓，又是披衣一日忙。
时人为缪文雅语
佚名（魏晋）

素车白马。缪文雅。
刘仙岩
梁有贞（明代）

青崖白石绝嚣氛，仙子曾闻驻彩云。树断云烟成缥缈，花垂清露欲缤纷。

函中宝诀苔空积，洞里金田火已熏。一自紫鸾飞去后，旧坛松桂转斜曛。
南徐从舅氏陈沧洲先生看月和韵
彭廷梅（清代）

元霜捣得色凄清，珠比精华玉比莹。几向人间分晦朔，方从天比见亏盈。

龙光气肃金山寺，海水氛迷铁瓮城。我欲凭虚凌斗极，频招子晋夜吹笙。
满庭芳 奉答张桐君惠阳幕中见怀
屈大均（明代）

堤接鹅城，桥横渔浦，渺茫尽是春烟。故人愁断，多为草连天。

谁春才华莫用，空趋府。蛮语年年，怀人句，花中华外，多少泪光妍。

情牵。教凤子，西从药市，东至香田。谩衔得相思，一一红笺。

此恨何时解释，垂白矣、犹自婵娟。明妃好，胭脂未落，青冢已凄然。
禽言九首·脱布袴
刘克庄（宋代）

贵家纨袴金梭织，贫家布袴才蔽膝。
半夜打门持文书，脱袴贳酒待里胥。
何时赎袴要御寒，亦为官掩催租瘢。
代吴景年次韵净慈寺主僧頔上人二首
陈著（宋代）

乌驱兔迫一衰翁，始信浮生总是空。
拈掇琴书终日事，依栖梅竹百年丛。
无官不用忧三黜，安分何劳送五穷。
咫尺上方钟鼓地，从师学佛便须躬。
题赵琳画东坡石上以杖横膝扇头二首 其一
赵秉文（金朝）

庙堂竟何人，此老乃石上。盘礴万古胸，入此一藤杖。

击去荆舒蛮，扶来司马相。君看熊虎颜，百兽不敢傍。
采莲三首 其三
陆游（宋代）

帝青天映曲尘波，时有游鱼动绿荷。回首家山又千里，不堪醉里听吴歌。
题画
王璲（宋代）

渡头初唱采莲歌，南浦西风涨绿波。
正是晚凉新雨后，青山不似白云多。
暮雨独坐
王讴（明代）

夕云起山泽，广陌郁幽沈。
北风吹雨雪，寂树无欢禽。
天涯莽寥吹，行子断归心。
却往盛年迈，潜来愁思侵。
高楼厉清角，亏景蔽苍岑。
轻举积渊抱，揭怀伸素襟。
寒冬芳意歇，炉焰澄香阴。
还忆故园夜，携酒仍抱琴。
春日杂兴 其十
释道潜（宋代）

树萱移菊助春荣，沐雨梳风擢翠茎。童子新能理荒秽，不教萧艾并丛生。
赠张高士
林昉（宋代）

短发蓬蓬戴小冠，客来欢喜爱供看。
鹤孙夜养翎犹湿，童子南归语尚蛮。
击磬花边禽醒悟，持经窗下竹平安。
自言薄有耕桑地，无事干人不出山。
题李营丘画骊山老姥赐李密火星剑图
汪克宽（元代）

蒲山锐额千牛客，蒲鞯跨犊行无迹。
挂角青编一束书，梦对重无意相得。
昆吾宝剑三尺水，火星炯炯精光起。
花冠仙姥授神奇，拜起仓皇惊更喜。
巩南歃血盟玉盘，龙舟锦缆诛疵瘢。
折简唐公结昆弟，威凌六月严霜寒。
岂知不学万人敌，雄才空觉乾坤窄。
九卿裂地藏雕弓，稠桑土蚀铜花碧。
岧峣古树苍玉林，丹崖惨澹霾轻阴。
龙津欻忽风云化，未须感慨荆轲心。
溧阳道中怀秉文
赵蕃（宋代）

不见水南梅，春风已四回。
纵传诗满纸，何似酒同杯。
已与修涂背，还寻旧路来。
计期犹促近，到处勿徘徊。
九日访张子直承出看花戏书学舍五首 其三
程颢（宋代）

贪花自是少年事，沉酒定嫌醒者非。顾我疏慵老山野，却骑归马背斜晖。
周日贞招饮大鹏东山寺 其一
张嗣纲（明代）

古木森森野寺凉，飞花绕涧露凝香。云深殿阁泉声细，雨过庭阶藓迹长。

圯上受书惭孺子，筵前顾曲羡周郎。招邀共有飞觞兴，笑把蔷薇醉欲狂。
偈
宗密（唐代）

乐儿本是一形躯，乍作官人乍作奴。名目服章虽改变，始终奴主了无殊。
畴依
王柏（宋代）

昔在帝尧，咨舜一语。
允执厥中，舜亦命禹。
危微粗一，义复兼举。
三圣授受，独盛前古。
挽安人陈氏
徐鹿卿（宋代）

节义千年一缇萦，复因缓急见高情。风霜凛凛欺行役，天地昭昭监此诚。

羞藻敬恭宗祀重，空花了悟世缘轻。归时认得来时路，暗想蓬莱是故程。
覃溪老人归道山已久顷闻其家计萧条为之慨然
方士淦（清代）

天与遐年道诣酣，灵光颓去竟何堪。帔寒谁恤任公子，笔记人怀《老学庵》。

早有鸿文惊海外，空余牛斗烛江南。芳邻追溯逾三纪，曾仰苏斋供佛龛。
朝阳岩绝句 其一
邢恕（宋代）

濯足临澄碧，和云卧石室。淅沥天风生，披襟当呼吸。
送彦周
释德洪（宋代）

虞卿脱魏齐，弃意与俱去。公卿一破甑，掉臂不复顾。

萧何追韩信，弃车遂徒走。贪贤如攫金，不见市人聚。

会合意倾写，掩书想风度。彦周虽绿发，风味映前古。

高论倾座人，能破万毁誉。独立傲世波，屹然如砥柱。

令人每见之，不敢发鄙语。推堕吾法中，偃蹇揖佛祖。

死生人所怖，玩之于掌股。此生几离别，此别觉酸楚。

夜寒众峰高，独看霜月吐。明日解归舟，西风白蘋浦。

君去我独留，苍茫烟水暮。
过铸鼎原
刘沧（唐代）

黄帝修真万国朝，鼎成龙驾上丹霄。天风乍起鹤声远，

海雾渐丹龙节遥。仙界日长青鸟度，御衣香散紫霞飘。

唯留古迹寒原在，碧水苍苍空寂寥。
子美孔明庙古柏行图
郑思肖（宋代）

诸葛甘棠岁月深，霜皮黛色郁沉沉。尚垂清荫蜀国里，一树风霜千载心。
叶秘书致白龙涎
方岳（宋代）

闭门老去着幽禅，趺坐时参柏子烟。
书册懒随黄犊角，岩霏宁识白龙涎。
蓬莱山复在何处，杞菊赋今谁与传。
不道宝书天尺五，肯分风月到林泉。
散木方鳏誓不娶诗以嘲之仍用前韵
袁宏道（明代）

汉阴无侣灌蔬畦，枯枕寒缸坐晓鸡。未许少汤能沃雪，也知狂絮不粘泥。

家凫自伴龟家语，野雉聊为牧儥妻。割袖分桃听忏悔，辟将黄叶止儿啼。
念奴娇
沈瀛（宋代）

光阴转毂，况生死事大，无常迅速。学道参禅、要识取，自家本来速目。闹里提撕，静中打坐，闲看传灯录。话头记取，要须生处教熟。

一日十二时中，莫教间断，念念来相续。唤作竹篦还则背，不唤竹篦则触。斩却猫儿，问他狗子，更去参尊宿。忽然瞥地，碧潭冷浸寒玉。
端平
施枢（宋代）

宦游来此亦随缘，过了新冬又馈年。今夕桃符犹自写，明朝柏馈让谁先。

但令世道皆平地，此外身名任老天。春与诗家如有意，早传清梦谢池边。
燕窠眺远
方献夫（明代）

峭陟穷登眺远时，千峰云外碧如围。放弥六合收盈掬，此理于今信不疑。
其六审势
贾似道（宋代）

他若无情休要鬭，分鬭开时向面点。
你若频捻必酸牙，焰头过了形多变。
句
谢伯初（宋代）

园林换叶梅初熟，池馆无人燕学飞。
感皇恩
葛郯（宋代）

风雨半摧残，一园花老。绿遍池塘夜来草。看花何处，莫被此花相恼。世间多少事，邯郸道。凭远下临，暗尘飞绕。数点烟中树、水村小。斜阳且住，为我花间留照。从教红满地，何须扫。
滘头看山同邓吉夫曾明吾梁伯静舟中
李以麟（明代）

滘外长风散晚霞，孤舟维向渡头沙。海门淡月潮初入，篷底残尊烛半斜。

路接渔樵闻夜语，岸回霜露带寒花。开帘指点看牛女，漫说银河八月槎。
晚泊铜陵
马耜臣（清代）

坐久步尤适，临崖一振衣。风江渔艇急，秋悬夕阳微。

估客半沽酒，人家多掩扉。晚怀殊落寞，鸥侣共依依。
塞上曲
张祜（唐代）

边风卷地时，日暮帐初移。碛迥三通角，山寒一点旗。

连收榻索马，引满射雕儿。莫道功勋细，将军昔戍师。
次韵春卿游黄蘖道场
周紫芝（宋代）

长安多贵人，被服萦宝带。名字垂鼎彝，功勋压崧岱。

一怀上蔡悲，乐事钟我辈。知君汗漫游，食蛤据龟背。

若若笑痴儿，洋洋飞大盖。梯空瞰千山，阅此烟雨态。

小阁亦何有，长松飒微籁。聊将身世梦，净洗佛祖戒。

行乐要及时，幸此无籍在。只今况丰年，禾黍已旆旆。

狂风不鸣条，积雨不破块。赏心失幽期，噬脐有馀悔。

晓猿倘未惊，斯游君勿怪。便当买薄田，往抱躬耕耒。
日南长至
独孤铉（唐代）

玉历颁新律，凝阴发一阳。轮辉犹惜短，圭影此偏长。

晷度经南斗，流晶尽北堂。乍疑周户耀，可爱逗林光。

积雪销微照，初萌动早芒。更升台上望，云物已昭彰。
次韵乐先生吴中见寄八首
范成大（宋代）

金鹤飞来尺素通，新诗字字挟光风。
三年湖海关心处，都在先生句子中。
赠陈子正造墨
萧立之（宋代）

昔人论墨陈为贵，子姓为陈业更专。问子去玄知几世，童乌有艺亦能玄。
寄襄阳章孝标
雍陶（唐代）

青油幕下白云边，日日空山夜夜泉。

闻说小斋多野意，枳花阴里麝香眠。
仲冬五日玉年珠川二儿来寓作诗示孙春元用东坡清虚堂诗韵
顾翃（清代）

岁寒墐户无风沙，如僧退院吏退衙。余年健在真硕果，世事阅尽如空花。

峥嵘岁月蛇掣尾，漂泊身世狗丧家。一掬得饱羡饥鹜，三匝未稳输惊鸦。

子舍来愁室悬磬，孙谋近喜经传葩。剩僚那得太仓粟，残客敢望头纲茶。

分随博士写驴券，敢逐健儿挽马挝。但支傲骨动龃龉，岂有奇字攻蒐爬。

见闻时复助嚄唶，疏水幸能办咄嗟。只愁衰鬓等枯雪，安望醉脸如流霞。
贫儿诗
成鹫（清代）

微生返自然，从不慕肥鲜。怀古发长啸，师心空复怜。

五金曾跃冶，百炼始成绵。故旧休通款，交游耻胁肩。

回车遵道路，绝粒事神仙。俛首甘人后，翻身走马前。

清臞形似鹤，皎洁净于莲。管带蒲团话，忘炊曲突烟。

流尘生破甑，飞辔跃征鞭。短景催年老，斋居免业牵。

卑栖宜矮屋，高咏薄贪泉。孤竹常枵腹，长江懒索钱。

缊衣云片片，缀钵日悬悬。草屩将身去，香珠信手揎。

野榸随地斸，苦茗带渣煎。忽讶隙风冷，宁知土壁穿。

竹疏成鼓吹，松老落钗钿。菌枕纹依榻，莎茵绿胜毡。

菜根邀上客，粪芋享时贤。捲幔山光满，窥池日晕圆。

虚空高放眼，浓厚息垂涎。雅俗随丰俭，人天任促延。

二时行处办，十万梦中缠。香国原无饭，陶琴岂有弦。

衣珠藏自富，竿影正还偏。审能甘澹薄，何用更雕镌。

寄语诸方道，来参一味禅。寒温三事衲，风雨七条椽。

虚室空诸有，全身剩一拳。步行骑水牯，袖手看鞦韆。

野老焚刍狗，村童放纸鸢。人由人去就，我与我周旋。

衣褐休怀璧，书空代写笺。海潮消复长，山月望还弦。

物理应如此，吾宗妙不传。休粮修白业，因地种黄连。

苦趣成真乐，灵根秀识田。无心乘化往，何事抱愁思。

道在箪瓢外，閒非水石边。形骸同土木，蓑笠亦貂蝉。

真见须离见，生缘讵有缘。本来无欠剩，谁复较偏全。

细入微尘界，高登自在天。瓶盘终有漏，溪壑不须填。

幻寄随漂梗，浮生等逝川。光阴销艳骨，风烛散歌筵。

好去参云水，归来磨■砖。腰间舂米石，江上钓鱼船。

珍重惟今日，蹉跎又一年。漫将儿女见，逐物起狂颠。
晓出洪泽霜晴风顺
杨万里（宋代）

又从洪泽溯清淮，积雨连宵晓顿开。霜冻水涯如雪厚，波摇日影入船来。

辛勤送客了未了，珍重顺风催复催。明早都梁各分手，顺风便借一帆回。
同年李郎中以诗见寄仍许见过次韵和答
张伯玉（宋代）

新定溪山国，病怀忻所依。
桐君谈药妙，严濑得鱼肥。
吏退钞书谱，朋来典道衣。
轩车如顾我，春酒上苔矶。
美人图
高启（明代）

秋千庭院闭青春，背立谁曾见得真。
莫道不言思忆事，欲言还说与何人。
落红
道敷（明代）

开亦未几日，忽惊红乱飞。
生憎风底急，犹赖燕衔归。
随水意何限，过墙力渐微。
虽含零落感，曾忆在芳菲。
正月元旦陪车驾蒋山寺祠佛夜归追赋二绝 其二
刘崧（元代）

香台百尺拥雕棂，一朵青莲出紫庭。龙辇先登开善塔，鸾旗犹驻翠微亭。
宿中洞
李曾伯（宋代）

松老傲前岭，梅疏卧浅溪。
避风巢上鹊，唤雨竹间鸡。
野迥夕犹牧，田乾春未犁。
路迢人倦甚，只向近林栖。
元日试笔写似吴黄二友
张羽（明代）

草绿南原裛晓尘，冰开池色动龙鳞。天边北斗回今日，江上东风似故人。

莫忆往时悲往事，且将新句荅新春。余生愿见升平日，长对青樽寿老亲。
团扇郎
朱诚泳（明代）

团扇复团扇，皎如明月秋。西风易憔悴，从此见郎羞。
登拟岘台诗
李壁（宋代）

羊公洙泗人，易地即颜子。
功名真余弃，邂逅照图史。
况复权利间，何啻鼠肝似。
武库偶并称，相去不知几。
台倾属新葺，天远暮山紫。
佳月唤我来，抛却乌皮几。
莫言风景非，世本无真是。
有酒即宜城，有鱼斯汉水。
殷勤一樽共，清唱切云起。
羁旅聊自纾，高兴未渠已。
银河帘旌接，斗柄屋山指。
侧闻急才秋，便坐引奇士。
但遣君意陈，流落非予耻。
颂古二十九首
释师体（宋代）

十分美丽谁家女，百倍聪明是马郎。
堪笑金沙滩畔约，始终姻娅不成双。
长乐台
曹颖叔（宋代）

蓝挼水谷与秋辉，疑作危棱磴翠微。
向晚山僧苦留我，层层寒牖乱云归。
满江红（九日登凌敲台）
沈瀛（宋代）

姑孰名邦，黄山畔、古台巍立。秋渐老、重阳天气，郊原澄碧。隐隐西州增远望，长江一带平如席。怅英雄、千古到如今，空遗迹。

吴太守，文章伯。寻胜事，酬佳节。拥笙歌千骑，遍游南陌。襟带江城当一面，折冲千里无强敌。更行看、击楫溯中流，妖氛息。
约吴公美裴季骖同赴会次前韵
欧阳澈（宋代）

伊谁汲井旋埋盆，喜见荷钱点浪纹。小立不妨人解佩，閒眠应有客书裙。

未饶灵运吟春草，端忆长庚醉暮云。顾我从容尚无躁，韩公何惜为三薰。
戏孙扬休
邹浩（宋代）

耿耿僧坊寄日边，晚移穷巷避諠阗。羹藜不饱同攻苦，秣马言归独处先。

木叶已随风力远，霜轮行作璧形圆。衣冠返敝文昌路，何似高堂坦腹眠。
同洪稚存太史王柳村秀才暨令嗣小村借庵主人登月波台看潮同赋
达瑛（清代）

为逐丹崖客，层台试一登。山随诗思转，风挟海潮腾。

树抱花閒路，门开竹里镫。笑余多懒散，米熟愧南能。
施秋官彦器公务至休宁汝彝黄司训过予请同登齐云岩中道值雨少饮阳山寺作时立春前五日
程敏政（明代）

冒雨追随出郭人，萧萧寒吹逼车裀。喜看赤地尘埃净，转觉青山面目真。

多病此时心便足，奇观三匝句方新。广文须办重来约，五日东风又报春。
云居寺孤桐
白居易（唐代）

一株青玉立，千叶绿云委。亭亭五丈馀，高意犹未已。

山僧年九十，清净老不死。自云手种时，一颗青桐子。

直从萌芽拔，高自毫末始。四面无附枝，中心有通理。

寄言立身者，孤直当如此。
安边
袁燮（宋代）

安边在良将，至矣晁生语。
边疆无良臣，胡能固吾圉。
孰为国之良，四德贵兼取。
智能制勍敌，仁能抚军旅。
勇足任爪牙，忠足寄心膂。
信哉人中杰，勋名在王府。
斯人世不乏，感会待明主。
艺祖英睿资，一剑定区宇。
愤彼敌人骄，求我万虎侣。
三边十四将，人人奋材武。
威名被草木，折冲自樽俎。
当年宠遇隆，咐等莫为伍。
关市擅征榷，金帛丰赐予。
机要时面陈，延见虚当宁。
天颜对咫尺，殿坐得容与。
等级忘尊卑，亲爱均肺腑。
久戍二十载，近亦十寒暑。
汉超守关南，贩鬻如巨贾。
法令安有此，优诏特听许。
进也治居第，{左同右瓦}瓦覆其宇。
有司每坠执，视进等儿女。
府库有余蓄，捐弃如粪土。
犒赏饫牛酒，骁雄率鼓舞。
贪夫冒绝险，敌情毕亲睹。
阴谋数侵犯，先事严备御。
师徒虽不多，勇悍莫予侮。
攻伐虽不闻，感德自周普。
乃知安疆策，保境功最钜。
汉高岂不伟，平城亦良苦。
卑词结和亲，金缯奉骄虏。
何如我宋兴，主圣群龙辅。
北人先屈膝，兹事掩前古。
方今虽治平，彻桑未阴雨。
和好宁可恃，人材要多贮。
古来蕞尔国，拔十且得五。
蜀有关及张，吴用周与鲁。
多士今如林，错薪刈其楚。
勿由权要门，要以公论举。
会当略细苛，毋使畏网罟。
深宏植本根，周密固牖户。
恩荣有感激，施设无龃龉。
闻昔淳化中，有臣曰承矩。
方田遏敌骑，塘泺深险阻。
当其建策初，群议亦交沮。
皇心断不惑，边城迄按堵。
往事可为则，明时岂无处。
规横要经久，废阙要纫补。
器械要习熟，人民要生聚。
委任果不疑，谗言敢轻吐。
守卫果得人，成功要有叙。
孰为当今时，视我开基祖。
偈颂八十七首
释慧开（宋代）

一镞破三关，坐断江西路。
佛祖到头俱冈措，至竟全凭这一步。
双雁儿
佚名（宋代）

这心事、倚他谁。
徐州
陈基（元代）

日上彭城独倚楼，关河迢递水空流。不因跃马江东去，安得歌空沛上游。

草带虞姬亡日泪，山馀亚父病时愁。如何舞罢鸿门剑，不向咸阳一少留。
句
丁谓（宋代）

戴归双彩胜，就赐五辛盘。
小溪道中
楼钥（宋代）

晚出城西门，循墙过南境。
夏桥日沉辉，沈店月成影。
纳纳川路遥，聒聒水声冷。
欹枕拥衾裯，乐此寒夜永。
听杜将军帐下儿歌
仇远（元代）

鞾尖蹴城城未颓，马箠填河河未瞒。
十岁健儿下马行，两足胡为自长短。
秋暮书怀
张舜民（宋代）

濯濯荒山麓，娟娟孤女祠。
晓泉开宝镜，秋月画蛾眉。
拾翠来泾汭，行云过北池。
犹胜青冢魄，埋恨九原悲。
度支苏员外耆以再续翰林志见遗辄成酬赠
宋庠（宋代）

先烈光朝右，英才出庆馀。
公卿太丘世，父子马谈书。
首牍标宸藻，联篇叙禁庐。
摛华毛得凤，刊画鲁无鱼。
当备芸签目，俄光瓮牖居。
汉家求异说，高致掩虞初。
得俞吏科国昌报
邵宝（明代）

吏科报至倍伤神，说病论医字字真。千字尚留秦篆石，一时真泣孔经麟。

新亭东望虚秋月，别墅西惊迫塞尘。天路茫茫灵爽在，先皇应慰见师臣。
晚秋即事
叶茵（宋代）

曳筇独独倚柴扉，翠泼西山漾落晖。
衲子顶云随雁远，牧章腰笛挽牛归。
金刚随机无尽颂·不受不贪分第二十八
释印肃（宋代）

不应贪福德，强接无生客。
闻声恰似聋，见声非外色。
题舒氏难老亭二首
白玉蟾（宋代）

别是人间一洞天，椿松郁郁起祥烟。
德同桂种不知岁，福与水流无尽年。
萱草堂前千古事，莲花池上两神仙。
莱衣戏彩人无恙，结尽溪山风月缘。
泊小姑山
陈造（宋代）

楚山屹两姑，我见乃其稚。
闻名诗卷音，识面客舟次。
玉刻极端丽，簪植瞑苍翠。
娟月上天角，相与诧妩媚。
怒风将我西，未憗卜晚憩。
山足舟可舣，山木缆可系。
山外正风波，独此佳食寐。
断知有神物，主此胜绝地。
明朝捐行橐，可无答神赐。
白鹅雪为肪，绿蚁香馥鼻。
舟稳风又熟，无乃契神意。
未暇访彭郎，辞费辨非是。
题墨肘鱼
冯子振（元代）

平生骨气占南风，玉色鬐鳞海汐通。莫与粉红参石首，天机衮衮水流东。
寒食夜
白居易（唐代）

四十九年身老日，一百五夜月明天。

抱膝思量何事在，痴男騃女唤秋千。
山舍三首 其三
薛季宣（宋代）

寂寞无尘事，茅茨秀岭连。密萝蒙灌木，乱石隐流泉。

蝉噪云间树，鸟飞山外天。孤云自明灭，应达主人玄。
清平乐（秋叶）
高观国（宋代）

盘枝翦翠。叶叶西风意。吹上玉人云□底。无限新凉气味。

飘萧露卷烟柔。绝怜不逐宫流。寄语多情宋玉，悲秋得似宜秋。
题黄州管氏怀坡堂
张翥（元代）

玉局仙人云锦裳，骑龙一夕下黄冈。峨峨冠盖生陈迹，落落江山有耿光。

谪宦六年名益重，怀贤千古意何长。君侯此举诚佳事，未数儋州载酒堂。
潼关
严金清（清代）

严城锁钥界西东，百二秦关自古雄。一线盘旋千级蹬，宛驱车马入蚕丛。
国子祭酒古廉先生李忠文公哀挽
程敏政（明代）

文皇中兴初，吉士谁第一。侃侃忠文公，抱此金玉质。

官衔应列忠，讲读近清跸。平生愧媕婀，不复计行尼。

西曹曾几时，入秉太史笔。仁考适更化，四海期绍述。

仰兹尧舜主，或恐有遗失。伏阙陈忠言，激烈动霜日。

不惧犯旒扆，诚愿甘斧锧。峨冠者何人，却走仍汗栗。

继圣数矜容，恩泽亦洋溢。经帏资辅导，词苑乐閒逸。

荏苒双鬓班，老大更岁律。岩岩大司成，宠命一朝出。

诸生得耆俊，奋志起经术。云谁干政机，所欲在私昵。

古廉匪今士，危谗势相嫉。青衿争代死，白日可屈膝。

过眼风涛平，砥柱高崒嵂。乞身一再疏，兴与归鸟疾。

故庐西江浒，安坐理参术。天胡产若人，不遣位丞弼。

一宵星堕瓦，徒兴哲人恤。恭惟忠节祠，冠佩凡六七。

公来居其间，屈指难甲乙。岁时荐蘋藻，生气俨在室。

遥遥东阳峰，水上深更密。仁者多后贤，兹事可前必。

忠草春菲菲，宰木秋瑟瑟。中有恤典碑，千载腾茂实。
踏莎行（灯花）
曹希蕴（宋代）

解遣愁人，能添喜气。些儿好事先施力。画堂深处伴妖娆，绛纱先里丹砂赤。

有艳难留，无根怎觅。几回不忍轻轻别。玉人曾向耳边言，花有信、人无的。
闻其年以博学宏词荐为赋短歌
吴绮（清代）

陈郎五年不得意，青衫颓落凌云气。忽闻天子下徵书，乡里小儿叫奇事。

兵兴以后文章贱，牙郎估客乘高幰。尽谓黄金可致身，公卿那用张华研。

吾侪有字何堪煮，贱卖长门人不与。妻儿大笑乃公痴，何如且学扬州贾。

陈郎本在泥途中，一朝走入甘泉宫。掀髯脱却犊鼻裈，乃知吾道非终穷。

吁嗟小儿小儿汝莫嗔，当今天子重才人。
柳林词四首 其四
揭祐民（元代）

臣生涉猎诗书林，鬻熊已老空遗心。鴳飞卑下鱼潜沈，有味不中庖经歆，无复能发长杨音。
子房山
苏嵋（清代）

圯桥进履处，洪波没碑颡。留得子房山，颓然立榛莽。

可怜楚王峰，朝昏共俯仰。黄石与赤松，令人有余想。

当年秦皇鹿，得失如反掌。况乃韩彭辈，身命付罗网。

今古此浮名，谁能塞天壤。悲风起林末，谡谡发枯响。

空瞻博浪墟，轮蹄自来往。
出行湖山间杂赋
陆游（宋代）

老入新年健，春逢小雨晴。
偶因寻酒去，又作绕村行。
塘水苍鹅戏，郊原黄犊鸣。
闲身有乐事，倚杖看农耕。
清明阴雨呈南舍
吴儆（宋代）

薄薄轻寒作许阴，村村花柳为谁新。
良辰欣见百五日，冠者仍余五六人。
冷雨凄风连午夜，飞花流水一年春。
窥园未阻江东兴，陌上应多翠黛颦。
赵叔达侍郎挽辞 其二
史浩（宋代）

江外昔分符，人皆咏裤襦。有书充栋宇，无屋远庖厨。

容膝渊明舍，饮瓢颜氏徒。莫言太清俭，本是列仙儒。
句
孟嘏（宋代）

诗酒独游寺，琴书多寄僧。
清明日观妓舞听客诗
白居易（唐代）

看舞颜如玉，听诗韵似金。绮罗从许笑，弦管不妨吟。

可惜春风老，无嫌酒醆深。辞花送寒食，并在此时心。
送叶生来省兄归钱塘 其二
王绂（明代）

兄弟和同百岁心，肯辞千里远来寻。到家亲旧应相问，只说君恩海样深。
史伯对桓公问
左丘明（先秦）

公曰：“周其弊乎？”对曰：“殆于必弊者也。《泰誓》曰：‘民之所欲，天必从之。’今王弃高明昭显，而好谗慝暗昧；恶角犀丰盈，而近顽童穷固。去和而取同。夫和实生物，同则不继。以他平他谓之和，故能丰长而物归之；若以同裨同，尽乃弃矣。故先王以土与金、木、水、火杂，以成百物。是以和五味以调口，刚四支以卫体，和六律以聪耳，正七体以役心，平八索以成人，建九纪以立纯德，合十数以训百体。出千品，具万方，计亿事，材兆物，收经入，行姟极。故王者居九畡之田，收经入以食兆民，周训而能用之，和乐如一。夫如是，和之至也。于是乎先王聘后于异姓，求财于有方，择臣取谏工而讲以多物，务和同也。声一无听，色一无文，味一无果，物一不讲。王将弃是类也而与剸同。天夺之明，欲无弊，得乎？”(选自《国语》)
和陶
黄文雷（宋代）

牧牛上阳坡，角挂上下经。
吴童歌且谣，皆趣皆混成。
东西两山间，饱见日月更。
归来松阴凉，夕阳满前庭。
黄叶从风翻，萧飒草际鸣。
再拜谢天公，赋此小人情。
次韵张守梅诗
刘子翚（宋代）

草棘萧萧野岸隈，暗香消息已传梅。
雪欺篱落遥难认，暖入枝条并欲开。
愁向天涯今度见，老随春色暗中来。
似闻诗社多何逊，盍试招邀共一杯。
句
欧阳鈇（宋代）

读书岂为官。
静夜
刘敞（宋代）

花影不可埽，纵横月明中。光芒裛新露，香气生微风。

夜永兴不浅，幽人与谁同。
西江月
薛式（宋代）

炼就光明莹玉，回来却入黄泉。升腾须假至三年。携养殷勤眷恋。

九九才终变化，神功岂假言宣。分明顷刻做神仙。永驾鸾车凤辇。
戏题四绝句其一·鹤自矜
释智圆（宋代）

紫府青田任性游，一声清唳万山秋。
仙材况有千年寿，鹿犬凡鸡岂合俦。
信州道士萧了空坐逝或见其在湘潭总府贰萧公用之为作赞亦自号悟空 其二
方回（元代）

可能吸露更餐风，一悟悬知了万空。何似老夫酒肉汉，死时合眼闭棺中。
雨涌泉
周兑（宋代）

杨岐山下出灵泉，与海相通亘古传。汹涌便知天欲雨，为言阴石不须鞭。
和梅堂祖心禅师答潭州知府谏议谢凡五遣人召禅师不往 其三
彭汝砺（宋代）

无弦不似伯牙琴，笑杀钟期错用心。却爱铁牛机外语，知音何似不知音。
予寓家龟溪赋廪郡故事郡将始至及其将行皆一
王洋（宋代）

官供粥饭是官身，一岁三逢陌上春。
应有得闲人笑我，苦因何事去来频。
二公诗·湖北巡抚胡文忠公林翼
蒋曰豫（清代）

晏靡足殄身，窳惰足陨名。日处积顺中，黯然蹙天心。

荆襄二百年，习俗酣嬉成。朅频示大罚，原野皆荆蓁。

堂堂中丞公，振起湘川滨。出守一再还，利病洞若神。

及来作镇抚，彫攰丛污陈。慨然作教条，钜细规员程。

手开农货源，俾民奠其生。杜塞衣食流，俾民完其真。

吏皆知首公，政乃臻大醇。时艰不敢康，武备娴修明。

寇慑皆远飏，红筹急旁邻。龙山传大捷，国愤沈年伸。

至今破竹功，累复数大城。黔黎幸渐苏，皆出公精诚。

匑匑蹇臣节，奄忽归千春。同时诵遗章，朝野哭失声。

作歌示百寮，谁得如公勤。
近买山范湾自营藏地与亡弟草塘君及外家墓茔悉可跂望感事述情继有是作 其八
薛嵎（宋代）

赢得青山终老看，闲身受用不须多。风霜落木时将暮，功业无心镜懒磨。

道士共联石鼎句，村童能和草庵歌。盖棺一事安排了，肯信光阴去似梭。
满江红 题三泖渔庄图
胡慎仪（清代）

古渡扁舟，横系在、柳荫深处。视西风、泖湖秋早，挂帆归去。

一片斜阳萦岸曲，半湾流水沿门住。把鱼竿，独坐自忘机，盟鸥鹭。

频领略，烟霞趣。寒复暖，朝还暮。趁箕踞长啸，逍遥寰宇。

茅屋春深鹤梦老，金炉香袅琴心古。劝垂纶，莫漫向衡门，栖迟误。
宣化道中
李文田（清代）

左临虎北右飞狐，旧国千年忆霸图。绝塞关山秦上谷，极天岚采汉军都。

明昌废苑生禾黍，统漠荒台长桦榆。樵牧不知兵燹事，沙陀斜日觅湛卢。
贺新郎 其二追和刘潜夫端午韵
龚鼎孳（清代）

银篆香云吐，昼偏长，碧梧庭院，玉肌无暑。赢得青山安稳在，何玉争龙斗虎。

恰画艇，一双飞渡。多少繁华风絮尽，算几时、重起新箫鼓。

身未老，待歌舞。

西陵花月应相许。唤深情、大苏小苏，对浇芳醑。万事不如杯共把，请看离宫麦黍。

空满眼、鸱夷涛怒。渔父当年非愤俗，果孤清、独醒人徒苦。

吾醉矣，莫怀古。
登清凉寺后西塞山亭四首 其四
顾璘（明代）

剑化人亡有故城，东来海气带龙腥。烟花楼阁三千界，锦绣河山百二形。

老托神京堪自隐，醉眠秋涧不知醒。长江只在朱阑外，莫遣哀歌动杳冥。
丹青阁
华岳（宋代）

未识丹青意，凭栏试解潮。
烟云朝起陆，汀渚暮生潮。
山卓数枝朝，天横一幅绡。
霞收红晕浅，溪褪绿痕消。
个裹风烟冷，于中景物饶。
飞黄凌翠阁，寒碧瞰红桥。
酒尽香凝瓮，诗成锦掣标。
朱衣扶客醉，翠袖殢人娇。
屏帐接千里，画图连九霄。
长风来水尾，斜日转山腰。
赤脚支筇稳，苍头控马骄。
老臣今已矣，儿女总金貂。
丁未正月春色已粲然露坐高风堂北观种花
陆游（宋代）

苦寒不解岁峥嵘，病守兀坐忧疲氓。
天风谁遣撼斗柄，便觉春色来江城。
北山赛庙见残雪，东津送客闻新莺。
衣裘渐减体殊健，帘幕乍卷眼为明。
今朝天气更佳绝，淡日微漏云徐行。
我移胡床坐庭下，幅巾半脱筇枝横。
散关旌旗扫昨梦，少城丝竹真前生。
数株桃杏亦漫种，未去与汝聊逢迎。
题史铁力竹窗夜坐图二首 其一
吴敬梓（清代）

月窗趺坐有谁俱，夜色空明照白须。千亩渭川茅屋外，寒烟深处长王刍。
木犀
姚勉（宋代）

丝丝朝雨湿窗纱，薄日疎云弄霁华。
可是都城秋事早，新凉更有木犀花。
奉桂管命奔问京陕祇役出蒸阳距家一日程未敢辄还寄诗当家书与共知之 其二
曾广钧（清代）

云帆际晓蒸阳宿，缝节秋临大散关。秦地川原无限意，谢家楼阁几层山。

何时仍睹三灵正，回日亲迎二圣还。含睇西巡望瑶圃，九疑如黛拥翠鬟。
题方士繇伯谟五丈所居三首 其二
赵蕃（宋代）

文定去营衡麓宅，仲容自老籍溪傍。祇令风月无人主，今代玄英更姓方。
和公仪重到隐厅偶书绝句
文彦博（宋代）

重访隐斋留雅咏，将归禁署促东辕。晓猿夜鹤君家物，不恋南湖只恋轩。
次韵梦山白沙与同事诸公登山观海
黄衷（明代）

登山寄遐思，南溟一何遥。海鸥大如鹳，出没随风涛。

峥嵘碍远览，鲸背苍屿高。阴阳苟簸荡，安辨来去潮。

龙挂谩惊怪，排云但枚条。宇宙亦几许，傍席空周遭。

兹游暂有适，我生竟云劳。回车踏首路，日落城乌号。
海昌八咏 其八 虹桥夜月
胡奎（元代）

渴虹饮涧不曾收，化作飞梁卧碧流。银汉水分天上下，白莲花碧海东头。

鹤归华表吹笙夜，龙献明珠解佩秋。载酒长安三十里，醉呼鹦鹉更停舟。
虞美人 梅花
许德蘋（清代）

朝来和梦寻春迹。枝上堆残雪。罗浮仙子却嫣然。花瘦侬怜侬瘦、被花怜。

一钩残月朦胧照。应索何人笑。丁香已结个中词。凭遍阑干攀折、几回看。
圩田
胡仲参（宋代）

圩田依涧水，入夏未栽禾。
不是春耕晚，山中寒气多。
次韵蔚讲师新春之赠
戴表元（宋代）

每见辄自失，春风双鬓斑。
诗囊贫裹富，药市闹中间。
甃路通湖寺，敞楼当郡山。
清缘事事足，听此屡开颜。
二郎神 其二 再和
吴潜（宋代）

近时厌雨，喜午日、放开天日。不用辟兵符，从今去也，管定千祥用吉。

已报甘泉新捷到，况更是、年丰堪必。任景物换来，蛙鸣蝉噪，耳边𠿏唧。

洋溢。尽教愿乞，兵厨闲秩。看恰好园池，随宜亭榭，人道瀛洲压一。

且恁浮沈，奈何衰悴，惟怕牧之名毕。安得去，占却三神绝顶，瑞芝同拾。
江月晃重山 雪月下赏梅花
周贻繁（清代）

已是黄昏院落，还疑旭日帘栊。一轮高映玉壶中。

惊鸿影，宛若一檐东。

冷浸雕阑独倚，香盈碧斝谁同。尘氛净绝意交融。

清寒味，无处著春风。
秋后二首
徐文卿（宋代）

剧暑不易摧，屡雨方肯低。
晓行残月裹，秋意乃忽凄。
习习风搅树，曳曳云山溪。
伴我尘外躅，更有白鹭儿。
节往四叙改，人老百虑非。
策世竟莫售，勤身复奚为。
徘徊发咏叹，苍茫度荒陂。
且归煮香秔，解此腹中饥。
冬末自长沙游桂岭留献所知
杜荀鹤（唐代）

家隔重湖归未期，更堪南去别深知。前程笑到山多处，

上马愁逢岁尽时。四海内无容足地，一生中有苦心诗。

朱门只见朱门事，独把孤寒问阿谁。
和陈仲邦野步城西
谢逸（宋代）

寺近仙坛西复西，醉中信足路应迷。鸣条风劲凋蒲柳，掠岸云低乱鹄鹥。

檐外檀栾森翠巘，门前略彴跨清溪。葛巾藜杖真潇散，何必狨鞍鞚月题。